b'\n_START_ARTICLE_\nSemiti\n_START_PARAGRAPH_\nSemiti, semitska ljudstva ali semitske kulture (iz biblijskega Sem, hebrejsko \xd7\xa9\xd7\x9d\xe2\x80\x8e) je naziv za etni\xc4\x8dno, kulturno ali rasno skupino, ki govori ali je govorila semitski jezik._NEWLINE_Izraz Semiti so prvi uporabili \xc4\x8dlani G\xc3\xb6ttingenske \xc5\xa1ole zgodovine v 70. letih 18. stoletja. Izpeljan je iz imena Noetovega sina Sema iz Prve knjige stare zaveze (Geneza) vzporedno z izrazoma hamiti in jafetiti po imenih Semovih bratov. Izraz je izven jezikovnega podro\xc4\x8dja zelo zastarel. V arheologiji se izraz v\xc4\x8dasih uporablja neformalno za starodavna semitsko govore\xc4\x8da ljudstva.\n_START_SECTION_\nEtni\xc4\x8dna pripadnost in rasa\n_START_PARAGRAPH_\nV rasnih klasifikacijah Carletona S. Coona so semitska ljudstva spadala v kavka\xc5\xa1ko raso in se niso dosti razlikovala od sosednjih indoevropsko, severozahodno kavka\xc5\xa1ko ali ju\xc5\xbenokavka\xc5\xa1ko (kartvelsko) govore\xc4\x8dih ljudstev v regiji. Ker se jezikoslovne \xc5\xa1tudije prepletajo s kulturnimi \xc5\xa1tudijami, se je termin "semitski" nana\xc5\xa1al tudi na religije (starodavne semitske in Abrahamove), semitsko govore\xc4\x8de etni\xc4\x8dne skupnosti in seveda zgodovino teh raznolikih geografsko in jezikovno povezanih kultur._NEWLINE_Nekaj nedavnih genskih \xc5\xa1tudij je z analizo DNA semitsko govore\xc4\x8dih ljudstev pokazalo, da imajo nekaj skupnih prednikov._NEWLINE_\xc5\xa0tudija DNA Judov in palestinskih Arabcev, vklju\xc4\x8dno z Beduini, je pokazala, da so mnogo bolj sorodni med seboj kot s sosednjimi Arabci._NEWLINE_Genske \xc5\xa1tudije ka\xc5\xbeejo, da imajo sodobni Judje (A\xc5\xa1kenazi, Sefardi in zlasti Mizrahi), levantinski Arabci, Asirci/Sirci, Samaritani, Maroniti, Druzi, Mandenci in Mhalami skupno bli\xc5\xbenjevzhodno de\xc5\xa1\xc4\x8dino, ki se lahko gensko kartografira vse do starodavnega Rodovitnega polmeseca. Genske razlike med njimi ka\xc5\xbeejo na razli\xc4\x8dne zgodovine teh ljudstev.\n_START_SECTION_\nAntisemitizem\n_START_PARAGRAPH_\nIzraza "antisemit" in "antisemitizem" sta s\xc4\x8dasoma postala skoraj izklju\xc4\x8dno povezana s sovra\xc5\xa1tvom in diskriminacijo predvsem Judov._NEWLINE_Antropologi iz 19. stoletja, kot je Ernest Renan, so v svojih prizadevanjih za opredelitev rasnih zna\xc4\x8dilnosti jezikovne skupine zlahka povezovali z njihovo etni\xc4\x8dno pripadnostjo in kulturo. Leta 1879 je nem\xc5\xa1ki novinar Wilhelm Marr za\xc4\x8del izraz politizirati s pripovedmi o sporih med Judi in Germani v pamfletu Der Weg zum Siege des Germanenthums \xc3\xbcber das Judenthum (Pot do zmage germanstva nad judovstvom). Jude je obto\xc5\xbeeval, da so liberalci, narod brez korenin in gro\xc5\xbenja nem\xc5\xa1kemu narodu. Marr je s svojimi privr\xc5\xbeenci leta 1879 ustanovil "Antisemitsko zvezo", ki je politi\xc4\x8dno delovala izklju\xc4\x8dno proti Judom._NEWLINE_Ugovori glede uporabe izraza "semitski" v povezavi z raso so se pojavili \xc5\xbee vsaj v 30. letih 20. stoletja.'